Урышымрэ Махуэмрэ саугъэт нэхъыщхьэхэр къахь
Мэзкуу дэт «ЦСКА» спорткомплексым махуитIкIэ щекIуэкIащ бэнэкIэ хуитымкIэ Нусуев Шева-лье и фэеплъ дунейпсо зэхьэзэхуэ. Абы текIуэныгъэр къыщахьащ ди лъахэгъухэу Урыш Анзоррэ Махуэ Билалрэ.
Урыш Анзор Махуэ Билал Ди щIалэхэр щыбэнар нэхъ хьэлъэхэм я дежщ икIи я хьэрхуэрэгъу псори хагъэщIащ. Къапщтэмэ, Европэм тIэунейрэ и чемпион Урыш Анзор гугъу емыхьыщэу финалым нэсащ. Килограмм 97-м нэс зи хьэлъагъхэм я зэпеуэм и кIэух зэIущIэм абы къыщыпэщIэта Коциев Заур щIалэщIэми зэфIэкI хъарзынэхэр зэриIэм куэд щыгъуазэщ. Аращ ипэ дыдэ дакъикъэм щыщIэдзауэ иухыхукIэ бэнэныгъэ гуащIэ алэрыбгъум щIыщекIуэкIари. Абы щыгъуэми Урышым тепщэныгъэр зы мэскъалкIи зыIэщIигъэкIакъым икIи дыщэ медалымрэ саугъэт нэхъыщхьэмрэ зыIэригъэхьащ.
Илъэсым щIигъукIэ утыкушхуэхэм щамылъэгъуа дунейм щэнейрэ и чемпион Махуэ Билал къызэригъэзэжым еплъыну къекIуэлIар куэд дыдэт. КъызэрыщыгугъымкIэ ди щIалэм ахэр игъэщIэхъуакъым — килограмми 125-м нэс зи хьэлъагъхэм я деж ар плIэ- нейрэ щыбэнати, и хьэрхуэ-рэгъухэм зы очкои яригъэхьакъым икIи и пIалъэр къэмысу текIуауэ зэIущIэхэр иригъэухащ. Псом хуэмыдэу удэзыхьэх хъуну къызэхуэ-сахэр щыгугъат финалым. Махуэм абы къыщыпэщIэуват Байцаев Владислав. АрщхьэкIэ зэпэщIэтыныгъэ щIагъуэ ар хъуакъым. Дакъикъи 3-рэ секунд 42-м къриубыдэу Билал 11:0-у япэ ищащ икIи абдежым зэIущIэр щиухащ.
«ЦСКА» спорткомплексым щекIуэкIа бэнэкIэ хуитымкIэ Нусуев Шевалье и фэеплъ дунейпсо зэхьэзэхуэм щытекIуахэм саугъэту иратащ доллар мин щырыщ.
Хьэтау Ислъам.
